钦定古今图书集成/明伦汇编/官常典/第008卷 > 《大雅民劳五章》
## 钦定古今图书集成/明伦汇编/官常典/第008卷 > 《大雅民劳五章》

〈朱注〉《序说》以此为召穆公刺厉王之诗。以今考之，乃同列相戒之词。

民亦劳止，汔可小康。惠此中国，以绥四方。无纵诡随，
以谨无良。式遏寇虐，憯不畏明？柔远能迩，以定我王。
〈赋也〉

民亦劳止，汔可小休。惠此中国，以为民逑。无纵诡随，
以谨惛怓。式遏寇虐，无俾民忧。无弃尔劳，以为王休。
〈赋也〉

民亦劳止，汔可小息。惠此京师，以绥四国。无纵诡随，
以谨罔极。式遏寇虐，无俾作慝。敬慎威仪，以近有德。
〈赋也〉

民亦劳止，汔可小愒？惠此中国，俾民忧泄。无纵诡随，
以谨丑厉。式遏寇虐，无俾正败。戎虽小子，而式弘大。
〈赋也〉

民亦劳止，汔可小安？惠此中国，国无有残。无纵诡随，
以谨缱绻。式遏寇虐，无俾正反。王欲玉女，是用大谏。
〈赋也〉